En transportmaskine fra Flyvestation Aalborg er den eneste mulighed for at få kritiske forsyninger frem til Station Nord i det nordøstlige hjørne af Grønland.

Juletræer, julegaver, benzin til snescooterne og friske madvarer. Få dage inden afgang står tonsvis af forsyninger klar på Flyvestation Aalborg. - Den her flyver, den er ret populær. De har ikke sådan rigtig haft en forsyningsflyver siden starten af september, så de ser frem til det, siger seniorsergent Have, der er sagsbehandler for Station Nord. Når man skal holde jul små 3000 kilometer væk fra Nordjylland i et af verdens mest øde områder, så er det vigtigt, at man får alle de forsyninger, man har brug for. Derfor er de fem soldater på Station Nord dybt afhængige af Air Transport Wing fra Flyvestation Aalborg. Afgørende dele for basen - Nogle af de stumper vi har med, det er kritiske reservedele til deres køretøjer. Sneen er lige så hård som gasbeton, så det slider meget deroppe, forklarer seniorsergent Have og uddyber: - Hvis nogen af køretøjerne går i stykker, så kan vi ikke rydde landingsbanen deroppe, og det er landingsbanen vi lever af. TV2 Nord tog med da en Hercules transportmaskine fløj juleforsyninger til det nordøstlige Grønland. Maskinen og folkene ombord er den eneste fysiske kontakt med omverdenen, for de fem soldater på Station Nord. Midt i ingenting Station Nord er den nordligste bebyggelse i rigsfællesskabet. Den ligger cirka 1700 nord for Polarcikrlen og kun 920 kilometer fra Nordpolen. Station Nord er bemandet året rundt af fem soldater. Soldaterne er der to år ad gangen og har hverken internet, tv eller radio. Eneste kontakt med omverdenen er via satellitforbindelse. - Udfordringen er helt klart, at de folk, vi har deroppe, de er kun sig selv. Det vil sige, at er der noget, der går i stykker, så selv om man er tømrer, så bliver man også nogle gange nødt til at lave VVS-arbejde, siger Kent Peter Rønshøj Chef for Stations- og Patruljetjenesten Grønland på Flyvestation Aalborg og uddyber: - Der er ikke nogle håndværkere fra den nærmeste by, som lige kan komme til undsætning, eftersom at infrastrukturen er ikke tilstede. Lander på sne i mørke Hele vinteren igennem er der mørkt 24 timer i døgnet. Sidst de så solen over horisonten på Station Nord var 16. oktober, og den kommer ikke frem igen før slutningen af februar. Derfor lander flyveren fra Aalborg i mørke på den snedækkede bane. Banen er en vinterbane, og den er bygget op med en såkaldt issål. - Den skulle have samme greb, som hvis man landede på våd asfalt, fortæller seniorsergent Hans Christian Have, efter han er kommet ud af flyveren. Det er en varm vinterdag på Station Nord. Kun cirka 25 minusgrader. På de her breddegrader er kulderekorden minus 51, så det er med at få forsyningerne i sikkerhed, inden de fryser til is. - Du har allerede fået is i skægget? - Det går stærkt. Jeg vil tro temperaturen ligger i øjeblikket på mellem minus 25 og minus 30, så det går hurtigt. Med det samme der kommer lidt udånding, så sætter det sig fast, smiler seniorsergent Have. På en halv time bliver alle forsyninger læsset ud af transportflyveren, og så bliver der tanket 5000 liter brændstof, så Herculessen kan flyve hele vejen hjem til Aalborg i et stræk. Efter halvanden time på sne og is på Station Nord letter maskinen igen med kurs mod Aalborg. Hvis det ikke kan lade sig gøre at lande på Station Nord, så kan det også lade sig gøre at forsyne stedet ved at droppe forsyninger ned i faldskærm. Følg rejsen med juleforsyningerne til Station Nord her: